VALSTYBINĖS KELIŲ TRANSPORTO INSPEKCIJOS

PRIE SUSISIEKIMO MINISTERIJOS VIRŠININKO

ĮSAKYMAS

DĖL TECHNINĖS APŽIŪROS KONTROLIERIŲ MOKYMO, ŽINIŲ ĮVERTINIMO IR KONTROLIERIAUS PAŽYMĖJIMO IŠDAVIMO TVARKOS APRAŠO PATVIRTINIMO

2010 m. rugsėjo 10 d. Nr. 2B-408

Vilnius

Vadovaudamasis Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir kvalifikacijos reikalavimų darbuotojams, patvirtintų Lietuvos Respublikos susisiekimo ministro 2008 m. spalio 6 d. įsakymu Nr. 3-375 (Žin., 2008, Nr. 118-4484; 2010, Nr. 4-171), 55 punktu:

1. Tvirtinu pridedamus:

1.1. Techninės apžiūros kontrolierių mokymo, žinių įvertinimo ir kontrolieriaus pažymėjimo išdavimo tvarkos aprašą;

1.2. Techninės apžiūros kontrolieriaus pažymėjimo formą.

2. Įpareigoju Technikos skyrių priimti dokumentus techninės apžiūros kontrolierių žinioms įvertinti ir išduoti techninės apžiūros kontrolierių pažymėjimus.

3. Šis įsakymas nustatyta tvarka skelbiamas „Valstybės žiniose“ ir Valstybinės kelių transporto inspekcijos prie Susisiekimo ministerijos interneto svetainėje.

L. E. Inspekcijos viršininko pareigas	eugenijus ruškus

PATVIRTINTA

Valstybinės kelių transporto inspekcijos

prie Susisiekimo ministerijos viršininko

2010 m. rugsėjo 10 d. įsakymu Nr. 2B-408

TECHNINĖS APŽIŪROS KONTROLIERIŲ MOKYMO, ŽINIŲ ĮVERTINIMO IR KONTROLIERIAUS PAŽYMĖJIMO IŠDAVIMO TVARKOS APRAŠAS

I. BENDROSIOS NUOSTATOS

1. Techninės apžiūros kontrolierių mokymo, žinių įvertinimo ir kontrolieriaus pažymėjimo išdavimo tvarkos aprašas (toliau – Aprašas) nustato techninės apžiūros kontrolierių mokymo turinį, apimtį, žinių įvertinimą ir atnaujinimą bei kontrolieriaus pažymėjimo, suteikiančio teisę atlikti privalomąją techninę apžiūrą, išdavimą.

2. Aprašas taikomas:

2.1. asmenims, kurie atitinka Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir kvalifikacijos reikalavimų darbuotojams, patvirtintų Lietuvos Respublikos susisiekimo ministro 2008 m. spalio 6 d. įsakymu Nr. 3-375 (Žin., 2008, Nr. 118-4484), nuostatas, reglamentuojančias reikalavimus darbuotojams, atliekantiems privalomąją techninę apžiūrą, ir pageidauja, kad jų žinios būtų įvertintos;

2.2. techninės apžiūros kontrolierių egzaminavimo komisijos nariams;

2.3. Valstybinės kelių transporto inspekcijos prie Susisiekimo ministerijos (toliau – Inspekcija) valstybės tarnautojams ir darbuotojams, dirbantiems pagal darbo sutartis (toliau – darbuotojai), priimantiems dokumentus ir išduodantiems techninės apžiūros kontrolieriaus pažymėjimus.

II. SĄVOKOS

3. Šiame Apraše vartojamos sąvokos:

Privalomoji techninė apžiūra – Lietuvos Respublikoje įregistruotų transporto priemonių ir priekabų privalomas techninės būklės tikrinimas, apimantis transporto priemonės ir priekabos tapatumo nustatymą ir jų techninės būklės atitikties teisės aktų reikalavimams įvertinimą. Ši sąvoka apima privalomąją neeilinę ir pakartotinę technines apžiūras.

Techninės apžiūros kontrolierius – asmuo, atliekantis viešojo administravimo funkcijas, atitinkantis teisės aktų nustatytus reikalavimus, dirbantis techninės apžiūros įmonėje ir turintis nustatyta tvarka išduotą pažymėjimą, suteikiantį teisę atlikti privalomąją techninę apžiūrą ir priimti sprendimus dėl dokumentų, kuriais patvirtinamas privalomosios techninės apžiūros atlikimas.

Egzaminas – asmens teorinių žinių ir praktinių įgūdžių patikrinimas techninės apžiūros kontrolieriaus pažymėjimui gauti.

Techninės apžiūros rezultatų kortelė (ataskaita) – transporto priemonės valdytojui išduodama privalomosios techninės apžiūros rezultatų ataskaita, kurioje pateikiama išvada, ar transporto priemonė atitinka (neatitinka) Techninius motorinių transporto priemonių ir jų priekabų reikalavimus, patvirtintus Valstybinės kelių transporto inspekcijos prie Susisiekimo ministerijos viršininko 2008 m. liepos 29 d. įsakymu Nr. 2B-290 (Žin., 2008, Nr. 88-3550) (toliau – Techniniai reikalavimai), taip pat nurodoma kita privalomosios techninės apžiūros data arba naujos transporto priemonės pateikimo pirmajai privalomajai techninei apžiūrai data. Techninės apžiūros rezultatų kortelė (ataskaita) gali turėti priedų.

Ekologiška ir saugi transporto priemonė – tai „žali“, „žalesni ir saugūs“, „EURO III saugūs“, „EURO VI saugūs“ bei „EURO V saugūs“ sunkvežimiai, priekabos (puspriekabės), pritaikytos dirbti su „žalesniu ir saugiu“, „EURO III saugiu“, „EURO IV saugiu“ ar „EURO V saugiu“ sunkvežimiu, atitinkantys ETMK rezoliucijoje CEMT/CM(2005)/9FINAL nustatytus reikalavimus, išdėstytus Lietuvos Respublikos susisiekimo ministro 2006 m. balandžio 7 d. įsakyme Nr. 3-134 „Dėl sertifikatų išdavimo ekologinius ir saugumo reikalavimus atitinkančioms krovininėms transporto priemonėms“ (Žin., 2006, Nr. 43-1578).

Transporto priemonių klasių pavadinimai šiame Apraše suprantami taip, kaip apibrėžti Motorinių transporto priemonių ir jų priekabų kategorijų ir klasių pagal konstrukciją reikalavimuose, patvirtintuose Valstybinės kelių transporto inspekcijos prie Susisiekimo ministerijos viršininko 2008 m. gruodžio 2 d. įsakyme Nr. 2B-479 (Žin., 2008, Nr. 141-5606).

III. TECHNINĖS APŽIŪROS KONTROLIERIŲ MOKYMO TURINYS IR APIMTIS

4. Juridiniai asmenys, įtraukti į valstybės tarnautojų kvalifikacijos tobulinimo įstaigų registrą ir turintys techninę bazę privalomajai techninei apžiūrai atlikti, gali organizuoti techninės apžiūros kontrolierių mokymą, vadovaudamiesi šiame Apraše išdėstytu mokymo turiniu ir apimtimi.

5. Techninės apžiūros kontrolierių mokymą (toliau – mokymas) sudaro teorinis ir praktinis mokymai.

6. Asmenų, siekiančių tapti techninės apžiūros kontrolieriais, mokymo trukmė – 320 valandų.

7. Techninės apžiūros kontrolierius:

7.1. turi žinoti:

7.1.1. teisės aktų, reglamentuojančių privalomosios techninės apžiūros procedūras ir techninės apžiūros kontrolieriaus teises ir pareigas, nuostatas;

7.1.2. kelių transporto priemonių dinamikos pagrindus;

7.1.3. transporto priemonių (visų klasių ir kategorijų, kurioms būtina atlikti privalomąją techninę apžiūrą) agregatų, sistemų ir mazgų konstrukciją, veikimą, žymėjimą, techninės būklės įvertinimo principus ir technologijas;

7.1.4. privalomosios techninės apžiūros dokumentų pildymo tvarką;

7.2. turi sugebėti:

7.2.1. identifikuoti kelių transporto priemones ir su jomis susijusius dokumentus;

7.2.2. nustatyti ir teisingai įvertinti kelių transporto priemonių techninius trūkumus;

7.2.3. dirbti su įranga, prietaisais ir programine įranga, naudojama privalomosios techninės apžiūros atlikimo metu;

7.3. turi turėti teisę vairuoti A, B ir C kategorijų kelių transporto priemones.

8. Techninės apžiūros kontrolierių mokymo detalus turinys ir apimtis išdėstyti šio Aprašo 1 priede.

IV. DOKUMENTŲ PATEIKIMAS

9. Asmuo, pageidaujantis, kad būtų įvertintos žinios, reikalingos techninės apžiūros kontrolieriaus pažymėjimui gauti, (toliau – egzaminuojamasis) Inspekcijai pateikia šiuos dokumentus:

9.1. nustatytos formos prašymą įvertinti žinias ir išduoti techninės apžiūros kontrolieriaus pažymėjimą (toliau – prašymas) (2 priedas), užpildytą pagal pateiktų dokumentų duomenis;

9.2. vairuotojo pažymėjimą;

9.3. išsilavinimą patvirtinantį dokumentą;

9.4. galiojantį asmens tapatybę patvirtinantį dokumentą (Lietuvos Respublikos ar užsienio valstybės išduotą pasą, asmens tapatybės kortelę ar leidimą gyventi Lietuvos Respublikoje);

9.5. dokumentus (pvz., Lietuvos Respublikos valstybinio socialinio draudimo fondo pažymą apie socialinio draudimo laikotarpį, pareigybės aprašymo kopiją ar pažymą apie darbo pobūdį iš ankstesnės darbovietės), pagal kuriuos būtų galima spręsti apie asmens darbo stažą, susijusį su transporto priemonės techninės būklės kontrole, remontu ar technine eksploatacija;

9.6. gyvenimo aprašymą (CV);

9.7. dvi nuotraukas (3 x 4 cm).

10. Jei asmens duomenys pasikeitę, egzaminuojamasis privalo pateikti ir šį faktą patvirtinančius dokumentus (vardo, pavardės pakeitimo liudijimą).

11. Prašymas ir dokumentai, nurodyti Aprašo 9–10 punktuose, turi būti pateikiami, kaip nurodyta Asmenų prašymų nagrinėjimo ir jų aptarnavimo Valstybinėje kelių transporto inspekcijoje prie Susisiekimo ministerijos taisyklėse, patvirtintose Valstybinės kelių transporto inspekcijos prie Susisiekimo ministerijos viršininko 2009 m. birželio 4 d. įsakymu Nr. 2B-217 (Žin., 2009, Nr. 70-2887).

12. Darbuotojas, priimdamas prašymą ir dokumentus, nurodytus Apraše, patikrina jų atitiktį nustatytiems reikalavimams ir tai patvirtina savo parašu bei spaudu.

13. Kai pateikiami visi reikalingi ir nustatytus reikalavimus atitinkantys dokumentai, priimamas sprendimas leisti laikyti egzaminą. Darbuotojas per tris darbo dienas nuo reikalavimus atitinkančių dokumentų pateikimo datos apie paskirtą egzamino datą egzaminuojamąjį ar jo įgaliotą asmenį informuoja raštu.

14. Kai pateikti ne visi Apraše nurodyti dokumentai arba dokumentai neatitinka nustatytų reikalavimų, Inspekcijos darbuotojas apie tai pažymi prašymo skiltyje „TARNYBINĖS ŽYMOS“ ir priimamas sprendimas neleisti laikyti egzamino. Darbuotojas per tris darbo dienas nuo reikalavimus neatitinkančių dokumentų pateikimo datos apie pateiktų dokumentų neatitiktį nustatytiems reikalavimams egzaminuojamąjį ar jo įgaliotą asmenį informuoja raštu, nurodydamas konkrečius trūkumus.

15. Kai prašymas ir dokumentai pateikiami elektroniniu būdu, egzaminuojamasis apie sprendimą leisti laikyti ar neleisti laikyti egzamino informuojamas elektroniniu būdu Aprašo 13–14 punktuose nustatyta tvarka.

16. Inspekcija egzaminą surengia ne vėliau kaip per 45 darbo dienas nuo sprendimo priėmimo leisti laikyti egzaminą.

V. TECHNINĖS APŽIŪROS KONTROLIERIŲ EGZAMINAVIMO TVARKA

17. Egzaminuojamuosius egzaminuoja Techninės apžiūros kontrolierių egzaminavimo komisija (toliau – Komisija), sudaryta iš Inspekcijos, asociacijos „Transeksta“ atstovų ir aukštųjų mokyklų atstovų, turinčių inžinerinės krypties mokslo laipsnį. Komisijoje turi būti ne mažiau kaip trys nariai. Komisijos pirmininkas yra Inspekcijos atstovas. Komisijos sudėtis tvirtinama Inspekcijos viršininko įsakymu.

18. Atvykę į egzaminą, egzaminuojamieji turi būti sumokėję valstybės rinkliavą, su savimi privalo turėti ir Komisijos nariui pateikti galiojantį asmens tapatybę patvirtinantį dokumentą (Lietuvos Respublikos ar užsienio valstybės išduotą pasą, asmens tapatybės kortelę ar leidimą gyventi Lietuvos Respublikoje) bei mokymo baigimo dokumentą. Nepateikus nurodytų dokumentų ar nesumokėjus valstybės rinkliavos, egzamino laikyti neleidžiama, o valstybės rinkliava laikoma nepanaudota.

19. Egzaminas susideda iš dviejų dalių: teorinių žinių ir praktinių įgūdžių patikrinimo. Teorinės žinios ir praktiniai įgūdžiai vertinami atskirais balais, surašomais protokole, kurį pasirašo visi Komisijos nariai.

20. Asmenų teorinės žinios tikrinamos Inspekcijoje, o praktiniai įgūdžiai Komisijos pasirinktoje patalpoje, kurioje yra techninė bazė, reikalinga transporto priemonių privalomajai techninei apžiūrai atlikti. Teorinės žinios ir praktiniai įgūdžiai tikrinami tą pačią dieną.

21. Egzaminuojamųjų teorinės žinios tikrinamos atsakant į egzamino bilieto klausimus, o praktiniai įgūdžiai – imituojant transporto priemonės privalomosios techninės apžiūros atlikimą ir užpildant techninės apžiūros rezultatų kortelę (ataskaitą). Kiekvieno egzaminuojamojo teorinėms žinioms patikrinti skiriamos dvi valandos, o praktiniams įgūdžiams – viena valanda 20 minučių. Teorinių žinių patikrinimas vyksta lietuvių kalba, raštu arba kompiuteriu.

22. Teorinių žinių patikrinimo metu egzaminų patalpoje gali būti tik Komisijos nariai ir egzaminuojamasis (-ieji), kiti asmenys – tik gavę Komisijos pirmininko leidimą.

23. Teorinių žinių patikrinimo metu draudžiama naudotis bet kokia literatūra, bet kokiomis ryšio ar informacijos perdavimo ir priėmimo priemonėmis, kalbėti tarp savęs, trukdyti kitiems. Nustatęs bent vieną iš šiame punkte išvardytų pažeidimų, jį Komisijos narys pažymi biliete ar Komisijos protokole, o egzaminuojamasis šalinamas iš egzamino. Pašalinto egzaminuojamojo bilieto atsakymai nevertinami, egzaminas laikomas neišlaikytu ir valstybės rinkliava negrąžinama.

24. Egzaminuojamieji atitinkamuose langeliuose simboliu „X“ turi pažymėti teisingus bilieto klausimų atsakymus. Langeliai turi būti pažymėti aiškiai (įskaitomai), mėlynai ar juodai rašančiu rašikliu. Atsakymai, pažymėti pieštuku ar naudojant korektūros priemones, laikomi neteisingais. Jei atsakymas taisomas, egzaminuojamasis neteisingą atsakymą perbraukia, teisingą pažymi ir prie neteisingo perbraukto atsakymo pasirašo. Popieriumi juodraščiams pagal poreikį aprūpina Komisija. Laikydami egzaminą kompiuteriu, egzaminuojamieji bilieto klausimų atsakymus žymi klaviatūros mygtukais arba pele.

25. Jei egzamino metu sugenda kompiuterinė įranga ir gedimas pašalinamas operatyviai, o informacija apie bilieto klausimų atsakymus išsaugota, egzaminas tęsiamas toliau ir jo laikas nepratęsiamas. Jei informacija neišsaugota, egzaminas kompiuteriu iš naujo laikomas tą pačią dieną.

26. Jei gedimo nepavyksta pašalinti operatyviai, Komisija protokolu priima sprendimą dėl egzamino laikymo iš naujo raštu tą pačią dieną arba nustato kitą egzamino datą ir laiką. Jei egzaminuojamieji su nustatyta data ir laiku nesutinka, egzaminas rengiamas kitą Komisijos paskirtą dieną, ją su egzaminuojamaisiais suderinus pasirašytinai. Tokiu atveju egzaminuojamiesiems prašymo iš naujo pildyti nereikia. Jei egzaminas iš naujo laikomas raštu tą pačią dieną, naują egzamino bilietą parenka Komisija.

27. Jei egzaminuojamasis egzamino metu atsisako atsakyti į bilieto klausimus, apie tai Komisijos narys pažymi biliete, jei egzaminas laikomas kompiuteriu – Komisijos protokole, egzaminas laikomas neišlaikytu, o valstybės rinkliava negrąžinama.

28. Egzaminuojamiesiems, nebaigusiems atsakyti į bilieto klausimus, iš egzaminų patalpos leidžiama išeiti vieną kartą ne ilgiau nei 10 minučių ir tik Komisijos nariui leidus. Išeidamas egzaminuojamasis bilietą ir juodraščius perduoda Komisijos nariui. Sugrįžus egzamino laikas nepratęsiamas. Komisijos narys išėjimo ir sugrįžimo laiką pažymi biliete, jei egzaminas laikomas raštu. Jei egzaminas laikomas kompiuteriu, egzaminuojamojo išėjimo ir sugrįžimo laiką Komisijos narys pažymi Komisijos protokole ir apie tai informuoja egzaminuojamąjį. Jei egzaminuojamasis pavėluoja, toliau atsakinėti į bilieto klausimus jam neleidžiama ir žinios vertinamos pagal faktiškai atsakytus klausimus.

29. Jei egzaminuojamasis iš egzaminų patalpos išėjo be leidimo, išsinešė bilietą ar juodraščius, Komisijos narys apie tai pažymi biliete ar Komisijos protokole, o egzaminas laikomas neišlaikytu ir valstybės rinkliava negrąžinama.

30. Egzaminuojamasis į egzaminą gali pavėluoti ne daugiau kaip 15 min. Pavėlavimo laiką Komisijos narys pažymi biliete ar Komisijos protokole. Šiuo atveju egzaminuojamajam leidžiama laikyti egzaminą, bet egzamino laikas nepratęsiamas.

31. Jei egzaminuojamasis į egzaminą neatvyko arba į jį pavėlavo daugiau kaip 15 min., Komisijos narys apie tai pažymi egzaminuojamojo biliete ar Komisijos protokole ir pasirašo, o egzaminas laikomas nelaikytu. Tokiu atveju valstybės rinkliava laikoma nepanaudota.

32. Egzaminuojamasis, laikantis egzaminą raštu, baigęs atsakinėti į biliete pateiktus klausimus, pasirašo ant kiekvieno bilieto lapo ir bilietą atiduoda Komisijos nariui. Egzaminuojamajam draudžiama iš egzamino patalpos išsinešti bilietą ir juodraščius. Iš egzamino patalpos išsinešus bilietą ir juodraščius, apie tai pažymima Komisijos protokole, o egzaminuojamajam vėl laikyti egzaminą leidžiama ne anksčiau nei po šešių mėnesių.

33. Teorinių žinių patikrinimo rezultatai skelbiami prieš praktinių įgūdžių patikrinimą. Jei teorinių žinių patikrinimo dalies balų suma mažesnė nei 7, egzaminas laikomas neišlaikytu, egzamino praktinių įgūdžių patikrinimo dalies egzaminuojamajam laikyti neleidžiama. Tokiu atveju valstybės rinkliava negrąžinama.

34. Praktinių įgūdžių tikrinimo metu kiekvienas egzaminuojamasis turi patikrinti dvi skirtingos klasės ir kategorijų transporto priemones, kurias parenka Komisija. Komisijos parinktų transporto priemonių techninė būklė turi būti įvertinta prieš praktinį egzaminą, pertraukos tarp teorinių žinių ir praktinio egzamino metu, o nustatyti trūkumai turi būti surašyti į Komisijos aktą, kurį pasirašo visi Komisijos nariai.

35. Kiekviena transporto priemonė turi būti patikrinta ir įvertinta pagal dešimt grupių, kaip numatyta Techniniuose reikalavimuose. Grupes parenka Komisija. Egzaminuojamieji, kurių praktiniai įgūdžiai tikrinami tą pačią dieną, tikrina tas pačias transporto priemones. Vertinant transporto priemonės būklę, turi būti pildoma techninės apžiūros rezultatų kortelė (ataskaita).

36. Praktinių įgūdžių tikrinimo metu egzaminuojamiesiems, netikrinusiems transporto priemonių, draudžiama naudotis bet kokio ryšio ar kitomis informacijos perdavimo ar priėmimo priemonėmis, stebėti kito egzaminuojamojo praktinių įgūdžių tikrinimą ir kontaktuoti su praktinį egzaminą laikiusiais asmenimis. Nustačius bent vieną iš šių pažeidimų, egzaminas laikomas neišlaikytu ir valstybės rinkliava negrąžinama.

37. Egzamino rezultatai skelbiami surašius protokolą, kurį pasirašo visi Komisijos nariai. Egzamino protokolas surašomas dviem egzemplioriais.

38. Egzaminuojamasis su Komisijos aktu, egzamino Komisijos bilieto klausimų teisingais atsakymais, gali susipažinti po rezultatų paskelbimo, pateikęs prašymą raštu.

VI. EGZAMINO TURINYS IR VERTINIMAS

39. Egzamino bilietai yra parengti lietuvių kalba. Bilietų klausimus rengia, keičia ar papildo Komisija. Kai egzaminas laikomas raštu, bilietą kiekvienam egzaminuojamajam sudaro Komisija, kai egzaminas laikomas kompiuteriu, bilietus generuoja kompiuterinė informacinė programa.

40. Egzamino bilietas susideda iš 30 klausimų. Prie kiekvieno bilieto klausimo yra pateikiami keturi atsakymai, iš kurių vienas yra teisingas.

41. Egzaminuojamojo teorinės žinios ir praktiniai įgūdžiai vertinami 10 balų sistema (10 balų yra aukščiausias įvertinimas).

42. Egzamino teorinių žinių patikrinimo bilietų klausimų atsakymai vertinami taip: pažymėjus 29–30 teisingų atsakymų į klausimus – 10 balų, 26–28 – 9 balai, 23–25 – 8 balai, 20–22 – 7 balai, 17–19 – 6 balai, 14–16 – 5 balai, 11–13 – 4 balai, 8–10 – 3 balai, 5–7 – 2 balai, 2–4 – 1 balas, pažymėjus 1 – 0 balų.

43. Egzamino praktiniai įgūdžiai vertinami taip:

43.1. skiriama 10 balų, jei egzaminuojamasis teisingai (be klaidų) nustatė visus esamus trūkumus pagal vertintas grupes, juos teisingai įvertino ir tinkamai užpildė techninės apžiūros rezultatų kortelę (ataskaitą);

43.2. už kiekvieną techninės apžiūros rezultatų kortelėje (ataskaitoje) pažymėtą nesantį „nedidelį trūkumą“ arba už kiekvieną nenustatytą „nedidelį trūkumą“ atimamas vienas balas;

43.3. už kiekvieną nenustatytą „didelį trūkumą“ arba už nesančio trūkumo ar „nedidelio trūkumo“ įvertinimą kaip „didelis trūkumas“ atimama po du balus;

43.4. už „didelio trūkumo“ įvertinimą kaip „nedidelis trūkumas“ arba už kiekvieną „didelio trūkumo“ įvertinimą kaip „draudžiamo eksploatuoti“ atimama po du balus;

43.5. už „draudžiamo eksploatuoti“ įvertinimą kaip „didelis trūkumas“ atimama po du balus;

43.6. už kiekvieną nenustatytą „draudžiamą eksploatuoti“ arba „draudžiamo eksploatuoti“ įvertinimą kaip „nedidelis trūkumas“ atimama po keturis balus;

43.7. už nesančio ar „nedidelio trūkumo“ įvertinimą kaip „draudžiamą eksploatuoti“ atimama po keturis balus.

44. Egzamino praktinių įgūdžių dalies įvertinimas gaunamas iš geriausio įvertinimo (10 balų) atėmus atitinkamą balų skaičių už padarytas klaidas.

45. Egzaminas yra išlaikytas, jei egzaminuojamasis iš kiekvienos jo dalies gavo ne mažiau nei po 7 balus.

VII. PAŽYMĖJIMO, SUTEIKIANČIO TEISĘ ATLIKTI PRIVALOMĄJĄ TECHNINĘ APŽIŪRĄ, IŠDAVIMAS

46. Egzaminuojamajam, išlaikiusiam egzaminą ir su techninių apžiūrų įmone sudariusiam darbo sutartį, Inspekcija per septynias darbo dienas nuo darbo sutarties su techninių apžiūrų įmone sudarymo išduoda pažymėjimą, suteikiantį teisę atlikti kelių transporto priemonių privalomąją techninę apžiūrą (toliau – pažymėjimas), prieš tai sumokėjus valstybės rinkliavą.

47. Technikos skyrius pildo Techninės apžiūros kontrolierių registrą.

48. Pažymėjimo matmenys yra 60 mm × 100 mm.

49. Ant pažymėjimo ir nuotraukos kampo dedamas Inspekcijos spaudas.

50. Pažymėjimas laminuojamas.

51. Techninės apžiūros kontrolierius, atsiimdamas pažymėjimą, privalo pateikti asmens tapatybę patvirtinantį dokumentą.

52. Techninės apžiūros kontrolieriui praradus, sugadinus pažymėjimą, išduodamas pažymėjimo dublikatas. Šiuo atveju techninės apžiūros kontrolierius Inspekcijai privalo pateikti:

52.1. nustatytos formos prašymą gauti pažymėjimo dublikatą;

52.2. galiojantį asmens tapatybę patvirtinantį dokumentą (Lietuvos Respublikos ar užsienio valstybės išduotą pasą, asmens tapatybės kortelę ar leidimą gyventi Lietuvos Respublikoje);

52.3. sugadintą pažymėjimą, jei jis buvo sugadintas.

IX. BAIGIAMOSIOS NUOSTATOS

53. Asmenys, neišlaikę egzamino, vėl jį laikyti gali ne vėliau nei po trijų savaičių nuo Komisijos protokolo pasirašymo datos. Dokumentų, nurodytų Aprašo IV skyriuje, dar kartą pateikti nereikia.

54. Jei egzaminuojamasis su egzamino rezultatais nesutinka, Komisijos sprendimą Inspekcijos viršininkui gali skųsti per penkias darbo dienas nuo egzamino rezultatų paskelbimo.

55. Inspekcijos viršininkas skundus išnagrinėja ir sprendimus priima per dešimt darbo dienų nuo skundo gavimo Inspekcijoje. Apie priimtą sprendimą pareiškėjas raštu informuojamas per tris darbo dienas.

56. Inspekcijos viršininko sprendimas gali būti apskųstas Lietuvos Respublikos įstatymų nustatyta tvarka.

57. Egzaminų dokumentai, protokolai ir kita medžiaga tvarkoma ir saugoma teisės aktų nustatyta tvarka.

58. Už egzamino laikymą, perlaikymą, pažymėjimo, pažymėjimo dublikato išdavimą mokama nustatyto dydžio valstybės rinkliava.

__________________

Techninės apžiūros kontrolierių mokymo,

žinių įvertinimo ir kontrolieriaus

pažymėjimo išdavimo tvarkos aprašo

1 priedas

TECHNINĖS APŽIŪROS KONTROLIERIŲ MOKYMO TURINYS

Eil. Nr.	Temų pavadinimai	Valandų skaičius

teorija	praktika
1	2	3	4
Teorinis mokymas
1.	Teisiniai pagrindai	14
1.1.	Viešojo administravimo įstatymas. Teisės aktai, reglamentuojantys kelių transporto priemonių privalomąją techninę apžiūrą	6	–
1.2.	Europos Sąjungos teisės aktai, reglamentuojantys kelių transporto priemonių konstrukciją	2	–
1.3.	Iš ne Europos Bendrijos šalių įvežamų transporto priemonių atitikties įvertinimas	2	–
1.4.	Kelių transporto priemonių registravimas ir draudimas	2	–
1.5.	Kelių transporto priemonių gamyba ir perdirbimas, techninės ekspertizės pagrindai	2	–
2.	Kelių transporto priemonių dinamika, konstrukcija, techninė būklė ir jos kontrolė	52	20
2.1.	Kelių transporto priemonių dinamika	4	–
2.2.	Kelių transporto priemonių konstrukcinės ir eksploatacinės medžiagos	2	–
2.3.	Europos Sąjungos direktyvų reikalavimai dėl išmetimų iš automobilių variklių	2	–
2.4.	Automobilių variklių (benzininių ir dyzelinių) ir jų sistemų konstrukcija, techninė būklė ir jos kontrolė	4	2
2.5.	Transporto priemonių su dujine įranga konstrukcija, techninė būklė ir jos kontrolė	3	1
2.6.	Apšvietimo ir šviesos signalizacijos prietaisų konstrukcija, techninė būklė ir jos kontrolė	6	2
2.7.	Vairavimo sistemos, pakabos ir transmisijos konstrukcija, techninė būklė ir jos kontrolė	3	1
2.8.	Stabdžių sistemos konstrukcija, techninė būklė ir jos kontrolė	8	4
2.9.	Ratų ir padangų konstrukcija, žymėjimas, techninė būklė ir jos kontrolė	3	1
2.10.	Kėbulų, rėmų ir jų elementų konstrukcija, techninė būklė ir jos kontrolė	6	2
2.11.	Sukabintuvų konstrukcija, techninė būklė ir jos kontrolė	3	1
2.12.	Tachografų ir greičio ribojamojo prietaiso komercinėse transporto priemonėse metrologinės patikros kontrolė	2	–
2.13.	Šiuolaikinių transporto priemonių konstrukcijos, techninė būklė ir jos kontrolė	2	4
2.14.	L kategorijos transporto priemonių konstrukcija, techninė būklė ir jos kontrolė	4	2
3.	Privalomosios techninės apžiūros atlikimo pagrindai	30	12
3.1.	Techniniai transporto priemonių reikalavimai ir techninės būklės vertinimo kriterijai	12	4
3.2.	Privalomosios techninės apžiūros atlikimo technologijos procesas	2	2
3.3.	Transporto priemonių techninės būklės tikrinimo įranga ir jos naudojimas	4	4
3.4.	Privalomosios techninės apžiūros dokumentai ir jų įforminimas	2	2
3.5.	Informacinės technologijos atliekant privalomąją techninę apžiūrą	4	–
3.6.	Darbų sauga atliekant privalomąją techninę apžiūrą	2	–
3.7.	Etika ir psichologija atliekant privalomąją techninę apžiūrą	4
4.	Ekologiškų ir saugių transporto priemonių privalomosios techninės apžiūros atlikimas	6	2
4.1.	Samprata apie Europos transporto ministrų konferencijos rezoliuciją (ETMK). Ekologiškų ir saugių transporto priemonių klasifikavimas.	2	–
4.2.	Ekologiškų ir saugių transporto priemonių techniniai reikalavimai ir techninės būklės vertinimo kriterijai	2	2
4.3.	Ekologiškų ir saugių transporto priemonių privalomosios techninės apžiūros dokumentų įforminimas	2	–
5.	Pavojingus krovinius vežančių transporto priemonių privalomosios techninės apžiūros atlikimas	18	6
5.1.	Samprata apie Europos sutartį dėl pavojingų krovinių tarptautinių vežimų keliais (ADR). Pavojingų medžiagų ir gaminių klasifikacija pagal ADR sutartį. Kelių transporto priemonių, vežančių pavojingus krovinius, ženklinimas	6
5.2.	Kelių transporto priemonių tipai. Bendrieji ir specialūs ADR surtarties reikalavimai pagal atskiras pavojingų medžiagų klases transporto priemonėms, vežančioms pavojingus krovinius	8	2
5.3.	Techniniai reikalavimai ir techninės būklės vertinimo kriterijai, dokumentai, atliekant kelių transporto priemonių, vežančių pavojingus krovinius, privalomąją techninę apžiūrą	4	4
Iš viso valandų auditorijoje	120	40
Praktinis mokymas (stažuotė)
1	2	3	4
6.	Transporto priemonių privalomosios techninės apžiūros imitavimas	–	160
Iš viso	120	200

_________________

Techninės apžiūros kontrolierių mokymo,

žinių įvertinimo ir kontrolieriaus

pažymėjimo išdavimo tvarkos aprašo

2 priedas

(Prašymo įvertinti žinias ir išduoti techninės apžiūros kontrolieriaus pažymėjimą ar jo dublikatą forma)

(1 lapo pusė)

Valstybinė kelių transporto inspekcija prie Susisiekimo ministerijos Gauta 20___ - ____ - ____ Nr. ________

DĖMESIO, PRAŠOME PILDYTI DIDŽIOSIOMIS SPAUSDINTINĖMIS RAIDĖMIS!
1. Fizinio asmens vardas
2. Fizinio asmens pavardė
3. Fizinio asmens kodas
4. Adresas (deklaruota gyvenamoji vieta)

(savivaldybė, miestas (miestelis) arba seniūnija ir kaimas, gatvė, namo, buto numeris)
5. Telefonas	6. El. paštas
7. Valstybinei kelių transporto inspekcijai prie Susisiekimo ministerijos PRAŠYMAS ĮVERTINTI ŽINIAS IR IŠDUOTI TECHNINĖS APŽIŪROS KONTROLIERIAUS PAŽYMĖJIMĄ AR JO DUBLIKATĄ
–	–
_________________ (sudarymo vieta)
Prašau (pažymėti „X“):
įvertinti žinias techninės apžiūros kontrolieriaus pažymėjimui gauti;
išduoti techninės apžiūros kontrolieriaus pažymėjimą;
išduoti techninės apžiūros kontrolieriaus pažymėjimo dublikatą:
kadangi pažymėjimas sugadintas;
kadangi pažymėjimas prarastas;
kita

.
8. SUTIKRINTI PATEIKTI DOKUMENTAI IR JŲ DUOMENYS
Pateikta sutikrinti (pažymėti „X“):
1.	Asmens tapatybės kortelė	Nr.	;
2.	LR pasas	Nr.	;
3.	Leidimas gyventi LR	Nr.	;
4.	Vairuotojo pažymėjimas	Nr.	.
9. MOKĖJIMO DUOMENYS
_ (mokėjimo data, dokumento Nr., mokėtojas, suma, mokėtojo (asmens / įmonės) kodas) _ _ _

PRAŠYMO IŠDUOTI DOKUMENTĄ / SUTEIKTI KITĄ PASLAUGĄ ŠAKNELĖ
10. Jūsų prašymas užregistruotas	-	-	11. Reg. Nr.
12. Prašymą priėmė, dokumentus ir asmens tapatybę sutikrino	13. Numatoma paslaugos suteikimo data
_ (pareigos, parašas, vardas, pavardė, tel. pasiteirauti)	-	-

(2 lapo pusė)

14. Dokumentą pageidauju atsiimti (pažymėti „X“):
Vilniaus	, Kauno	, Klaipėdos	, Panevėžio	, Šiaulių	regiono departamente
15. Prašau dokumentą atsiųsti paštu (šiuo atveju dokumentas išsiunčiamas pašto siunta per pasiuntinių paštą šiame prašyme nurodytu deklaruotos gyvenamosios vietos adresu; prašymo pareiškėjas pats apmoka siuntos pristatymo (įteikimo) išlaidas; pasiuntinių paštui neradus pareiškėjo nurodytu adresu ir grąžinus siuntą Inspekcijai, pareiškėjas, prieš atsiimdamas dokumentą, apmoka siuntos pristatymo (įteikimo) ir siuntos grąžinimo Inspekcijai išlaidas, kaip nurodyta Asmenų prašymų nagrinėjimo ir jų aptarnavimo Valstybinėje kelių transporto inspekcijoje prie Susisiekimo ministerijos taisyklėse).

16. PRIDEDAMA (pažymėti „X“):
1.	Išsilavinimą patvirtinantis dokumentas, ___lapas (-ai / -ų).
2.	Dokumentai, pagal kuriuos būtų galima spręsti apie asmens darbo stažą, ____ lapas (-ai / -ų).
3.	Gyvenimo aprašymas, ___lapas (-ai / -ų).
4.	Dvi nuotraukos (3 x 4 cm).
5.	Kita	.
17. Patvirtinu, kad: - esu veiksnus (-i), prašyme pateikta informacija teisinga ir išsami, o pateikti dokumentai galioja; - žinau, kad dėl bet kokių neteisingų duomenų mano prašymas nebus tenkinamas arba išduotas dokumentas bus panaikintas, o aš galiu būti patrauktas (-a) baudžiamojon atsakomybėn pagal Lietuvos Respublikos teisės aktus; - esu susipažinęs (-usi) su Techninės apžiūros kontrolierių mokymo, žinių įvertinimo ir kontrolieriaus pažymėjimo išdavimo tvarkos aprašu ir Asmenų prašymų nagrinėjimo ir jų aptarnavimo Valstybinėje kelių transporto inspekcijoje prie Susisiekimo ministerijos taisyklėmis; - sutinku, kad duomenys, pateikti šiame prašyme, būtų teikiami ir tvarkomi teisės aktų nustatyta tvarka; - sutinku, kad Inspekcija, Asmens duomenų valdytojų valstybės registre įregistruota kaip asmens duomenų valdytoja (žr. www.ada.lt), kodas P598), šiame prašyme pateiktus mano asmens duomenis tvarkytų prašymų priėmimo tikslu; - sutinku, kad Inspekcija kreiptųsi į atitinkamus valstybės registrus ir duomenų bazes ir tikrintų pateiktą informaciją.
________________ __________________ (pareiškėjo parašas) (vardas ir pavardė)
TARNYBINĖS ŽYMOS
18. Prašymą priėmė, dokumentus ir asmens tapatybę sutikrino
____________________ ___________________ ___________________________ (pareigos) (parašas) (vardas ir pavardė) Pastaba.
IŠDUOTO DOKUMENTO DUOMENYS
19. Dokumentų skaičius	20. Atsiėmimo data	-	-
21. Dokumentą išdavė
____________________ ___________________ ___________________________ (pareigos) (parašas) (vardas ir pavardė)
22. Dokumentą atsiėmė
___________________ ___________________________ (parašas) (vardas ir pavardė)
23. Dokumentas (-ai) išsiųstas (-i) paštu	-	-

Valstybinės kelių transporto inspekcijos prie Susisiekimo ministerijos struktūrinių padalinių adresai ir telefonai: Vilniaus regiono departamentas – Švitrigailos g. 42 / 31, LT-03209 Vilnius, tel. (8 5) 278 5639 Kauno regiono departamentas – M. K. Čiurlionio g. 23, LT-44356 Kaunas, tel. (8 37) 22 45 23 Klaipėdos regiono departamentas – Pilies g. 12, LT-91234 Klaipėda, tel. (8 46) 31 05 22 Panevėžio regiono departamentas – J. Biliūno g. 3, LT-36101 Panevėžys, tel. (8 45) 43 38 93 Šiaulių regiono departamentas – Aerouosto g. 9, LT-77103 Šiauliai, tel. (8 41) 54 22 32 Interneto svetainės adresas www.vkti.gov.lt

_________________

Forma patvirtinta

Valstybinės kelių transporto inspekcijos

prie Susisiekimo ministerijos viršininko

2010 m. rugsėjo 10 d. įsakymu Nr. 2B-408

VALSTYBINĖ KELIŲ TRANSPORTO INSPEKCIJA PRIE SUSISIEKIMO MINISTERIJOS TECHNINĖS APŽIŪROS KONTROLIERIAUS PAŽYMĖJIMAS Nr. ______
Šiuo pažymėjimu p. _______________________________ suteikiama teisė atlikti privalomąją ir pakartotinę technines apžiūras ir priimti sprendimus dėl dokumentų, kuriais patvirtinamas privalomosios techninės apžiūros atlikimas, išdavimo.
Išdavimo data
Inspekcijos viršininkas A. V.	Nr. 000000

_________________